C 24/3

Concluziile Consiliului privind Planul de acțiune vamală al UE de combatere a încălcării DPI pentru perioada 2018-2022

(2019/C 24/05)

CONSILIUL UNIUNII EUROPENE,

REAMINTIND:

— Strategia Europa 2020 pentru o creștere inteligentă, durabilă și favorabilă incluziunii (1);

— Comunicarea Comisiei privind o strategie cuprinzătoare la nivelul UE pentru drepturile de proprietate intelectuală (2);

— Regulamentul (UE) nr. 608/2013 al Parlamentului European și al Consiliului din 12 iunie 2013 privind asigurarea respectării drepturilor de proprietate intelectuală de către autoritățile vamale și de abrogare a Regulamentului (CE) nr. 1383/2003 al Consiliului (3);

— Regulamentul (CE) nr. 515/97 al Consiliului din 13 martie 1997 privind asistența reciprocă între autoritățile administrative ale statelor membre și cooperarea dintre acestea și Comisie în vederea asigurării aplicării corespunzătoare a legislației din domeniile vamal și agricol (4);

— Acordurile în materie de asistență administrativă reciprocă în domeniul vamal încheiate între UE și țări terțe;

— Rezoluția Consiliului privind planul de acțiune vamală al UE de combatere a încălcării DPI pentru perioada 2013-2017 (5),

AVÂND ÎN VEDERE:

— Concluziile Consiliului privind progresele înregistrate în legătură cu Strategia pentru evoluția uniunii vamale (6);

— Raportul privind punerea în aplicare a planului de acțiune vamală al UE de combatere a încălcării drepturilor de proprietate intelectuală pentru perioada 2013-2017 (7);

— Experiența câștigată din planurile de acțiune anterioare ale UE,

CONȘTIENT de prejudiciile economice și cele aduse reputației pe care încălcările DPI le cauzează întreprinderilor și creatorilor din UE, precum și de profiturile generate de aceste activități ilicite în beneficiul criminalității organizate,

PREOCUPAT de riscurile pe care mărfurile contrafăcute și piratate le pot crea pentru sănătatea și siguranța consumatorilor și utilizatorilor finali și pentru mediu, care se adaugă consecințelor economico-sociale,

SUBLINIAZĂ obiectivul de a face eforturi în vederea obținerii unui înalt nivel de protecție a pieței interne a UE prin intermediul unor abordări moderne și armonizate în privința controalelor și a cooperării vamale, în special pentru a evita deturnările de comerț în interiorul UE;

RECUNOAȘTE nevoia de a pune la dispoziția autorităților vamale instrumentele necesare pentru a răspunde cu succes noilor tendințe din comerțul internațional cu mărfuri care încalcă drepturile de proprietate intelectuală;

APROBĂ Planul de acțiune vamală al UE de combatere a încălcării DPI pentru perioada 2018-2022, astfel cum figurează în anexă, pregătit de Președinție în cooperare cu statele membre și Comisia;

INVITĂ:

— statele membre și Comisia să pună în aplicare planul de acțiune prezentat în anexă, în mod efectiv și eficient, utilizând pe deplin instrumentele și resursele disponibile;

— Comisia, în cooperare cu statele membre: — să pregătească, până în primăvara anului 2019, o foaie de parcurs care să faciliteze punerea în aplicare a planului de acțiune, — să monitorizeze punerea în aplicare a planului de acțiune, — să prezinte Consiliului rapoarte de sinteză anuale privind punerea în aplicare a planului de acțiune, — să prezinte Consiliului, în 2022, un raport final privind punerea în aplicare a planului de acțiune.

Planul de acțiune vamală al UE de combatere a încălcării DPI pentru perioada 2018-2022

INTRODUCERE

Încălcările masive ale drepturilor de proprietate intelectuală în cadrul comerțului cu mărfuri reprezintă o problemă serioasă la nivel mondial. În 2016, asigurarea de către autoritățile vamale a respectării DPI în UE a dus la reținerea a peste 41 de milioane de articole.

Competitivitatea economiilor se bazează din ce în ce mai mult pe creativitate și inovare. Strategia 2020 pentru o creștere inteligentă, durabilă și favorabilă incluziunii descrie calea de urmat către redresarea economică și creșterea Europei. Promovarea cunoștințelor și a inovării reprezintă una dintre cele trei priorități ale respectivei strategii.

Este esențial să se îmbunătățească condițiile-cadru pentru inovare în mediul de afaceri și să se reducă daunele aduse intereselor legitime ale acestuia cauzate de falsificatorii care profită de investițiile, de eforturile și de reputația de marcă ale titularilor drepturilor. Combaterea organizațiilor internaționale implicate în fraudă și criminalitate organizată, care caută adesea câștiguri ușoare și beneficii economice din comerțul cu mărfuri contrafăcute și piratate, necesită, de asemenea, o atenție specifică, la fel ca și riscurile pe care mărfurile contrafăcute și piratate le pot cauza consumatorilor și utilizatorilor finali.

Un cadru juridic cuprinzător privind DPI trebuie să fie combinat cu o asigurare efectivă a respectării DPI. Mediul de afaceri și consumatorii se bazează foarte mult pe capacitatea de reacție a autorităților de aplicare a legii. Autoritățile vamale joacă un rol important în asigurarea respectării drepturilor de proprietate intelectuală: din momentul în care mărfuri care încalcă DPI au intrat pe piața unică, acestea sunt mult mai dificil de interceptat. Sunt deosebit de importante coordonarea și planificarea activităților autorităților vamale europene de combatere a încălcărilor DPI referitoare la comerțul transfrontalier.

EVALUAREA PLANULUI DE ACȚIUNE AL UE 2013-2017

Rezultatele punerii în aplicare a Planului de acțiune 2013-2017 sunt reflectate în raportul pe această temă pe care serviciile Comisiei l-au elaborat în colaborare cu statele membre (8).

În ultimii patru ani, s-a pus accent pe punerea în aplicare și monitorizarea cu eficacitate a noii legislații a UE în domeniul asigurării de către autoritățile vamale a respectării DPI, pe abordarea tendințelor majore ale comerțului cu mărfuri care încalcă DPI, pe combaterea comerțului cu mărfuri care încalcă DPI în întregul lanț de aprovizionare internațional și pe consolidarea cooperării cu Observatorul European al Încălcărilor Drepturilor de Proprietate Intelectuală, care face parte din Oficiul Uniunii Europene pentru Proprietate Intelectuală (EUIPO), precum și cu autoritățile de aplicare a legii.

Administrațiile vamale ale statelor membre și Comisia au depus eforturi semnificative și lucrează în mod proactiv pentru a aborda provocările legate de asigurarea de către autoritățile vamale a respectării DPI și pentru a reduce intrările de mărfuri care încalcă DPI în UE.

S-au folosit toate mijloacele pentru a face cunoscut Regulamentul (UE) nr. 608/2013 și pentru ca acesta să fie utilizat la potențial maxim de către toate părțile interesate publice și private vizate. Vizitele de sprijin s-au dovedit deosebit de utile atât pentru experții din diferite state membre, pentru a discuta practicile de punere în aplicare, cât și pentru Comisie, pentru a-și forma o imagine de ansamblu privind punerea în aplicare.

Numărul de cereri de intervenție acordate de administrațiile vamale a crescut constant (de la 26 865 în 2013 la 34 931 în 2017).

Datele statistice culese arată că peste 41 de milioane de articole au fost reținute în 2016. Valoarea produselor autentice echivalente a fost estimată la aproape 672 de milioane EUR. Vânzările pe internet au sporit numărul cazurilor legate de traficul poștal, acesta triplându-se între 2009 și 2011.

S-a consolidat cooperarea cu părțile interesate, prin intermediul Observatorului UE și împreună cu acesta, precum și cooperarea cu țările terțe. Au fost abordate, de asemenea, provocările aferente cooperării dintre autoritățile de aplicare a legii implicate în lupta împotriva încălcărilor DPI, iar dialogul stabilit a arătat cât de importantă ar fi continuarea eforturilor în acest sens.

Traficul cu mărfuri care încalcă DPI rămâne totuși un fenomen larg răspândit și în continuă creștere. Comerțul internațional cu produse contrafăcute reprezintă până la 2,5 % din comerțul mondial sau 338 de miliarde EUR, conform celor mai recente date disponibile, din 2013 (9). Impactul contrafacerii este deosebit de ridicat în Uniunea Europeană, unde produsele contrafăcute și piratate reprezintă până la 5 % din importuri sau 85 de miliarde EUR. Într-o serie de studii sectoriale, EUIPO a estimat pierderile de vânzări cauzate de contrafacere în 13 sectoare (direct în industriile analizate și în cadrul lanțului de aprovizionare aferent acestora). Aceste pierderi totalizau peste 100 de miliarde EUR pe an (10).

Evaluarea planului de acțiune evidențiază necesitatea continuării progreselor în vederea garantării faptului că autoritățile vamale asigură în mod eficace respectarea DPI în întreaga UE, a elaborării unor instrumente de gestionare a riscurilor privind DPI și a consolidării cooperării dintre autoritățile vamale și Europol, precum și dintre autoritățile vamale și poliție și alte autorități de aplicare a legii.

CALEA DE URMAT

Încălcările DPI rămân o amenințare în creștere și o problemă greu de soluționat. Întrucât coordonarea activităților vamale a demonstrat valoare adăugată pentru consolidarea rezultatelor, Planul de acțiune vamală pentru combaterea încălcărilor DPI ar trebui cu siguranță realizat din nou în anii următori.

La 29 noiembrie 2017, Comisia a adoptat un pachet cuprinzător de măsuri menite să amelioreze în continuare aplicarea și asigurarea respectării DPI în statele membre ale UE, la frontierele UE și pe plan internațional. Comunicarea COM (2017)707 din 29 noiembrie 2017, intitulată „Un sistem echilibrat de asigurare a respectării drepturilor de proprietate intelectuală care să abordeze provocările societale actuale”, care face parte din pachet, menționează faptul că Comisia va oferi autorităților vamale naționale o asistență mai bine direcționată, pe baza rezultatului planului actual de acțiune vamală al UE, și va colabora cu Consiliul în vederea elaborării unui nou plan de acțiune în 2018.

Noul plan de acțiune conține câteva elemente importante ale planurilor de acțiune anterioare care rămân valabile și care trebuie să fie în continuare aprofundate și puse în aplicare. Experiența câștigată din punerea în aplicare a Planului de acțiune 2013-2017 evidențiază, de asemenea, necesitatea unei ajustări a acțiunii noastre, ținând seama de constrângerile legate de resurse de la nivelul administrațiilor. Ar trebui definite în mod clar eforturile care trebuie întreprinse, iar acestea ar trebui legate de indicatori care să permită măsurarea rezultatelor. Ar trebui consolidată cooperarea cu Observatorul European al Încălcărilor Drepturilor de Proprietate Intelectuală, cu Oficiul European de Luptă Antifraudă (OLAF) și cu organismele europene de aplicare a legii, altele decât autoritățile vamale, în cadrul competențelor lor respective. Programul Vamă 2020 va continua, asemeni programelor anterioare, să sprijine punerea în aplicare a prezentului plan de acțiune.

Prin urmare, obiectivele strategice ale acestui plan de acțiune sunt următoarele:

— garantarea faptului că autoritățile vamale asigură în mod eficace respectarea DPI în întreaga UE;

— abordarea tendințelor majore ale comerțului cu mărfuri care încalcă DPI;

— combaterea comerțului cu mărfuri care încalcă DPI în întregul lanț de aprovizionare internațional;

— consolidarea cooperării cu Observatorul European al Încălcărilor DPI și cu autoritățile de aplicare a legii.

Planul de acțiune se va desfășura în perioada 2018-2022.

FOAIA DE PARCURS

Comisia, în cooperare cu experți din statele membre, va pregăti o foaie de parcurs pentru a defini acțiunile care urmează a fi desfășurate și instrumentele care urmează a fi utilizate în conformitate cu un calendar stabilit de comun acord, luând în considerare implicațiile financiare și pe cele legate de resursele umane. Foaia de parcurs asupra căreia se va conveni va fi pusă la dispoziția Consiliului în primăvara anului 2019.

MECANISMUL DE REVIZUIRE

Comisia, în cooperare cu experți din statele membre, va prezenta Consiliului anual rapoarte de sinteză în care se va descrie stadiul punerii în aplicare a planului de acțiune, pe baza foii de parcurs. Un raport mai detaliat va fi elaborat în ultimul an.

CONCLUZII

Planul de acțiune vamală al UE de combatere a încălcării DPI pentru perioada 2018-2022 figurează în anexă. Ca prim pas, Comisia va pregăti foaia de parcurs menționată anterior.

1. GARANTAREA FAPTULUI CĂ AUTORITĂȚILE VAMALE ASIGURĂ ÎN MOD EFICACE RESPECTAREA DPI ÎN ÎNTREAGA UE

Obiectivul specific nr. 1.1.: Instrumente pentru punerea în aplicare adecvată și eficace a regulamentului UE

Acțiuni Indicatori Actori responsabili 1.1.1. Actualizarea manualului privind completarea cererilor de intervenție de către titularii de drepturi cu noile formulare prevăzute în Regulamentul de punere în aplicare (UE) 2018/582 al Comisiei de modificare a Regulamentului de punere în aplicare (UE) nr. 1352/2013 Manualul actualizat este publicat pe site-uri internet Comisia și statele membre 1.1.2. Actualizarea „Orientărilor privind acceptarea și prelucrarea cererilor de intervenție” în toate limbile oficiale ale UE, pentru a asigura o calitate sporită a cererilor de intervenție la nivelul Uniunii Sunt luate în considerare recomandările formulate în cadrul atelierului privind DPI cu tema „Armonizarea procedurii privind cererile de intervenție” (München, 25-26 octombrie 2016) Orientările actualizate sunt disponibile Comisia și statele membre 1.1.3. Organizarea în toate statele membre a unei vizite de sprijin din partea unei echipe formate din experți în materie de DPI și reprezentanți ai Comisiei cu scopul de a pune accent pe problemele și provocările identificate în procesul asigurării de către autoritățile vamale a respectării DPI, pentru a asigura punerea în aplicare adecvată și eficace a regulamentului UE Vizite efectuate, probleme și provocări discutate și sfaturi oferite, după caz Problemele detectate sunt monitorizate, iar atunci când este necesar, sunt elaborate planuri de consolidare a capacităților Discuții periodice în cadrul reuniunilor Grupului de experți în chestiuni vamale dedicate asigurării respectării DPI cu privire la probleme și provocări și la modul în care acestea au fost abordate Comisia și statele membre





Obiectivul specific nr. 1.2.: Consolidarea COPIS și exploatarea deplină a funcționalității sale

Acțiuni Indicatori Actori responsabili 1.2.1. Utilizarea deplină a funcțiilor COPIS Exploatarea deplină a funcțiilor de căutare și raportare ale COPIS Sunt identificate și realizate îmbunătățirile necesare ale funcțiilor COPIS Comisia și statele membre 1.2.2. Aprofundarea integrării existente între COPIS și EDB având drept obiectiv introducerea cererii de intervenție în format electronic, astfel încât un titular de drepturi va putea gestiona o cerere de intervenție fără a depune o cerere pe suport de hârtie Pentru a asigura faptul că o cerere de intervenție poate fi gestionată la biroul vamal fără utilizarea unui suport de hârtie, este necesar să se pună la dispoziția titularilor de drepturi un portal. Acest portal le va permite să introducă pe cale electronică informațiile privind cererea de intervenție, dar și să actualizeze informațiile sau să solicite prelungirea valabilității cererii lor de intervenție. Pentru a câștiga încrederea statelor membre, acest schimb electronic de informații va oferi biroului vamal aceleași garanții ca procedura actuală care se desfășoară pe suport de hârtie Este proiectat, dezvoltat și instituit un sistem care îndeplinește cel puțin următoarele funcții: — permite transmiterea pe cale electronică a cererilor de intervenție către COPIS prin intermediul EDB (respectiv, al noului portal de asigurare a respectării DPI în curs de elaborare), inclusiv traducerea câmpurilor relevante în toate limbile țărilor în care se aplică sistemul; — permite transmiterea pe cale electronică a cererilor de prelungire către COPIS prin intermediul EDB — permite transmiterea pe cale electronică a modificărilor aduse unei cereri de intervenție deja existente prin intermediul unui schimb de date sincronizat între EDB și COPIS; — asigură funcții legate de nerepudiere pe care titularul de drepturi are opțiunea de a le activa pentru a se asigura că cererea sa este considerată fiabilă de către autorități. Observatorul European al Încălcărilor Drepturilor de Proprietate Intelectuală în cooperare cu Comisia și statele membre 1.2.3. Valorificarea eventualelor sinergii dintre sistemele de informații deja existente, precum COPIS și ACIST și EDB (pentru raportarea reținerilor) Stocarea datelor și schimbul de informații cu privire la rețineri sunt armonizate pe cât posibil între statele membre Este proiectat, dezvoltat și instituit un sistem care permite schimbul de informații cu privire la rețineri între sistemele de informații. Observatorul European al Încălcărilor Drepturilor de Proprietate Intelectuală în cooperare cu Comisia și statele membre





Obiectivul specific nr. 1.3.: Implicarea titularilor de drepturi și a părților interesate

Acțiuni Indicatori Actori responsabili 1.3.1. Informarea titularilor de drepturi și a părților interesate cu privire la regulamentul UE În birourile de asistență pentru IMM-uri sunt disponibile informații privind cadrul juridic. Comisia Sunt actualizate anumite componente ale portalului transatlantic privind asigurarea de către autoritățile vamale a respectării DPI. În organizațiile de sprijinire a IMM-urilor și în departamentele și birourile cu atribuții în domeniul proprietății intelectuale și industriale relevante din statele membre sunt disponibile informații cu privire la cadrul juridic. Comisia și statele membre 1.3.2. Reuniuni periodice la nivelul UE între autoritățile vamale, reprezentanții titularilor de drepturi și alte părți implicate în asigurarea respectării DPI Reuniuni organizate cel puțin o dată pe an Comisia, statele membre și titularii de drepturi/alte părți implicate





Obiectivul specific nr. 1.4.: Publicarea anuală de statistici

Acțiuni Indicatori Actori responsabili 1.4.1. Publicarea unui raport anual al UE cu statistici privind asigurarea de către autoritățile vamale a respectării DPI Rapoartele anuale disponibile în luna iulie Comisia 1.4.2. Schimbul de bune practici între statele membre cu privire la publicarea de rapoarte și statistici naționale anuale referitoare la asigurarea de către autoritățile vamale a respectării DPI Bunele practici sunt puse la dispoziția administrațiilor vamale. Sunt elaborate și publicate rapoarte naționale, după caz. Comisia și statele membre

2. ABORDAREA TENDINȚELOR MAJORE ALE COMERȚULUI CU MĂRFURI CARE ÎNCALCĂ DPI

Obiectivul specific nr. 2.1.: Elaborarea unor abordări adaptate pentru traficul poștal și prin colete

Acțiuni Indicatori Actori responsabili 2.1.1. Schimbul de bune practici privind monitorizarea de către autoritățile vamale a comerțului electronic, în completarea activităților Grupului de lucru pentru cooperare vamală (al Consiliului UE) care țin de criminalitatea online cu relevanță pentru domeniul vamal Bunele practici sunt puse la dispoziția administrațiilor vamale pentru a consolida demersul autoritățile vamale de asigurare a respectării legislației în domeniul comerțului electronic. Noile instrumente și tehnici (de exemplu, tehnologia blockchain) ar trebui să fie folosite atunci când sunt disponibile și adecvate. Dacă este necesar, ar trebui elaborate noi dispoziții juridice. Comisia și statele membre 2.1.2. Monitorizarea modificărilor apărute în cadrul Uniunii Poștale Universale (UPU) în domeniul comerțului electronic și valorificarea în mod optim a progreselor înregistrate în acest domeniu în vederea asigurării de către autoritățile vamale a respectării DPI Modificările apărute în cadrul UPU sunt monitorizate și aduse la cunoștința administrațiilor vamale. Administrațiile vamale valorifică în mod optim progresele înregistrate în domeniul comerțului electronic. Comisia și statele membre





Obiectivul specific nr. 2.2.: Consolidarea gestionării riscurilor vamale

Acțiuni Indicatori Actori responsabili 2.2.1. Elaborarea unei strategii de control bazate pe gestionarea în comun a riscurilor, incluzând necesitățile privind informațiile referitoare la riscuri, criterii și standarde comune privind riscurile și punerea în aplicare a acțiunilor prioritare de control ale UE, după caz, menite să identifice încălcările DPI în cazul transporturilor mici și mari Sunt analizate datele privind reținerile, inclusiv datele care fac obiectul schimbului de date cu țări terțe. Sunt stabilite criterii și standarde prin intermediul Grupului de lucru pentru gestionarea în comun a riscurilor în cadrul programului Vamă 2020. Comisia cu sprijinul statelor membre și al Observatorului European al Încălcărilor Drepturilor de Proprietate Intelectuală 2.2.2. Furnizarea periodică de informații pertinente privind riscurile în materie de DPI și controlul vamal prin intermediul sistemului de gestionare a riscurilor în domeniul vamal (CRMS) și al punctelor de contact în materie de control CRMS este utilizat pentru schimbul de informații privind riscurile în materie de încălcări ale DPI. Feedback periodic din partea statelor membre cu privire la informațiile furnizate referitoare la riscuri și la controlul vamal, precum și cu privire la rezultatele controalelor Comisia și statele membre

3. COMBATEREA COMERȚULUI CU MĂRFURI CARE ÎNCALCĂ DPI ÎN ÎNTREGUL LANȚ DE APROVIZIONARE INTERNAȚIONAL

Obiectivul specific nr. 3.1.: Consolidarea cooperării cu principalele țări de proveniență, de tranzit și de destinație

Acțiuni Indicatori Actori responsabili 3.1.1. Consolidarea cooperării vamale privind DPI cu țări terțe, în special cu China și Hong Kong Este pus în aplicare noul plan de acțiune UE-China 2018-2020. Schimbul de informații cu China referitor la rețineri (notificări) este extins pentru a include și datele nominale. Activitățile de cooperare cu Hong Kongul sunt puse în aplicare și consolidate, dacă acest lucru este necesar. Comisia și statele membre 3.1.2. Schimbul de informații cu țările terțe cu respectarea prevederilor legale, inclusiv cu privire la mărfurile în tranzit/transbordarea de mărfuri pe teritoriul UE Măsurile practice necesare cu privire la schimbul de date și informații cu țările terțe sunt puse în aplicare în mod corespunzător în vederea eliminării comerțului internațional cu mărfuri care încalcă drepturile de proprietate intelectuală. Sunt stabilite mecanismele pentru schimbul de informații. Numărul schimburilor de informații și numărul cazurilor de reținere realizate pe baza respectivelor informații Numărul anchetelor deschise pe baza informațiilor schimbate Numărul operațiunilor vamale comune axate pe încălcări ale DPI desfășurate în cadrul ASEM Comisia și statele membre





Obiectivul specific nr. 3.2.: Sprijinirea consolidării capacităților în materie de asigurare a respectării DPI în țările candidate și în țările învecinate

Acțiuni Indicatori Actori responsabili 3.2.1. Furnizarea de asistență tehnică la cerere în vederea consolidării capacităților pentru țările candidate și pentru țările învecinate Punerea la dispoziție a unei echipe de experți Comisia și statele membre 3.2.2. Schimburi de experiență și eventuale vizite de studiu referitoare la structura operațională și la soluțiile informatice și operaționale utilizate de autoritățile vamale în asigurarea respectării DPI Raport privind bunele practici în domeniul asigurării respectării DPI în UE și în țările învecinate Comisia și statele membre 3.2.3. Schimburi de funcționari Numărul schimburilor efectuate Raportarea către celelalte state membre și Comisie cu privire la experiența dobândită în urma schimburilor Statele membre

4. CONSOLIDAREA COOPERĂRII CU OBSERVATORUL EUROPEAN AL ÎNCĂLCĂRILOR DREPTURILOR DE PROPRIETATE INTELECTUALĂ ȘI CU AUTORITĂȚILE DE APLICARE A LEGII

Obiectivul specific nr. 4.1.: Instituirea unui parteneriat cu Observatorul European al Încălcărilor Drepturilor de Proprietate Intelectuală

Acțiuni Indicatori Actori responsabili 4.1.1. Contribuirea la elaborarea și punerea în aplicare, după caz, a unor proiecte ale Observatorului European al Încălcărilor Drepturilor de Proprietate Intelectuală pentru a sprijini instituții și inițiative în legătură cu asigurarea respectării DPI, în limita competențelor care îi sunt conferite prin Regulamentul (UE) nr. 386/2012 și în conformitate cu planul de lucru al Observatorului European, în special pentru: — dezvoltarea de sisteme pentru a colecta și analiza date, precum și pentru a prezenta rapoarte legate de acestea în ceea ce privește sfera de aplicare și proporțiile contrafacerii și ale pirateriei în UE, precum și pentru a schimba informații-cheie; — consolidarea competențelor în materie de asigurare a respectării proprietății intelectuale prin asigurarea de formări specializate. Proiectele corespund necesităților din domeniul vamal Compatibilitate și sinergii cu proiectele din domeniul vamal Disponibilitatea instrumentelor pentru diseminarea cunoștințelor privind dreptul în materie de DPI, bazele de date despre PI și sistemele de sprijin pentru asigurarea respectării DPI Activități de informare a publicului, inclusiv activități adresate consumatorilor Observatorul European al Încălcărilor Drepturilor de Proprietate Intelectuală în cooperare cu Comisia și statele membre 4.1.2. Elaborarea unor programe de formare specifice care să determine o mai bună utilizare a centrului de formare virtual al EUIPO, dacă acest lucru este necesar Sunt identificate nevoile de formare ale autorităților vamale (de exemplu, în ceea ce privește chestiuni legate de tranzit). Elaborarea programelor de formare specifice de către centrul de formare virtual al EUIPO și desfășurarea sesiunilor de formare. Observatorul European al Încălcărilor Drepturilor de Proprietate Intelectuală în cooperare cu Comisia și statele membre





Obiectivul specific nr. 4.2.: Îmbunătățirea cooperării și înțelegerii reciproce dintre autoritățile vamale, poliție și autoritățile judiciare

Acțiuni Indicatori Actori responsabili 4.2.1. Organizarea de evenimente comune ale reprezentanților administrațiilor vamale, poliției, autorităților judiciare și departamentelor și birourilor cu atribuții în domeniul proprietății intelectuale și industriale Organizarea de evenimente după caz Comisia, Observatorul European al Încălcărilor Drepturilor de Proprietate Intelectuală și statele membre 4.2.2. Sensibilizarea publicului cu privire la legătura dintre mărfurile nesigure și substandard și încălcarea DPI Rezultatul studiului realizat în prezent de observator este adus la cunoștința administrațiilor vamale. Administrațiile vamale utilizează informațiile în mod corespunzător. Observatorul European al Încălcărilor Drepturilor de Proprietate Intelectuală în cooperare cu Comisia și statele membre





Obiectivul specific nr. 4.3.: Combaterea comerțului cu mărfuri care încalcă DPI în întregul lanț de aprovizionare internațional

Acțiuni Indicatori Actori responsabili 4.3.1. Organizarea de acțiuni comune vizând consolidarea programului privind practicile de cooperare voluntară ale intermediarilor pe baza memorandumurilor de înțelegere Este analizat rolul intermediarilor. Se organizează evenimente cu intermediarii referitoare la rolul acestora, după caz, în vederea sporirii încrederii și a transparenței. Comisia și Observatorul European al Încălcărilor Drepturilor de Proprietate Intelectuală, cu sprijinul statelor membre 4.3.2. Analizarea logisticii mărfurilor transportate cu trenul pe „centura economică a Drumului mătăsii” din perspectiva controalelor vamale Este cunoscut și analizat impactul pe care „centura economică a Drumului mătăsii” îl are asupra controalelor vamale. Sunt elaborate și puse în aplicare, după caz, strategii privind controalele vamale din cadrul acestui trafic de mărfuri. Comisia și Observatorul European al Încălcărilor Drepturilor de Proprietate Intelectuală, cu sprijinul statelor membre

(1) Comunicarea Comisiei din 3 martie 2010 intitulată „Europa 2020: O strategie europeană pentru o creștere inteligentă, durabilă și favorabilă incluziunii” – COM(2010) 2020 final – nepublicată în Jurnalul Oficial.

(2) Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor intitulată „O piață unică pentru drepturile de proprietate intelectuală. Stimularea creativității și inovației pentru a oferi Europei creștere economică, locuri de muncă de înaltă calitate și bunuri și servicii de primă clasă” – COM(2011) 287.

(3) JO L 181, 29.6.2013, p. 15.

(4) JO L 82, 22.3.1997, p. 1.

(5) JO C 80, 19.3.2013, p. 1.

(6) JO C 80, 19.3.2013, p. 11.

(7) Doc. 6494/18.

(8) COM(2018) 77 final.

(9) Trade in Counterfeit and Pirated Goods: Mapping the Economic Impact (Comerțul cu mărfuri contrafăcute și piratate – Cartografierea impactului economic), OCDE/EUIPO (2016) https://euipo.europa.eu/tunnel-web/secure/webdav/guest/document_library/observatory/documents/Mapping_the_Economic_Impact_study/Mapping_the_Economic_Impact_en.pdf.

(10) Synthesis Report on IPR Infringement 2018 (Raport de sinteză privind încălcarea DPI în 2018), EUIPO (2018) https://euipo.europa.eu/tunnel-web/secure/webdav/guest/document_library/observatory/docs/Full%20Report/Full%20Synthesis%20Report%20EN.pdf.